題興善院凈師月巖圖
作者：歐陽守道
朝代：宋

paragraphs: 君不見長安市，擾擾行人如聚蟻。
不惟賈客與廛民，往往冠紳大夫士。
投身閙處思山林，欲歸未歸長苦心。
夜深燈火如白晝，嘔啞絃管喧繁音。
孤客欲眠眠不得，四更五更人暫息。
忽然車轂鳴枕中，百官朝早傳呼亟。
我時起坐一喟然，推窗孤月方流天。
嗟哉市朝不知夜，挹此清景何由緣。
歸求重覓麋鹿伴，塵勞餘業猶羈絆。
高僧過我出畫圖，月照巖心僧仰看。
有巖有月儘佳哉，僧叉不俗何方來。
此巖豈是南海觀，不然五臺峨眉鴈蕩與天台。
巖空月圓僧靜坐，不用話頭勞勘破。
人言腰錢騎鶴上揚州，何如巖中月下從僧遊。